b'\n_START_ARTICLE_\nFranc Del\xc4\x8dnjak\n_START_SECTION_\nRojstvo\n_START_PARAGRAPH_\nDel\xc4\x8dnjak se je rodil 18. decembra 1939 v Spodnjem Doli\xc4\x8du pri Mislinji v dru\xc5\xbeini, kjer so bili trije otroci: Franc je bil najstarej\xc5\xa1i, druga je bila sestra Anica, najmlaj\xc5\xa1i pa Bo\xc5\xbeo._NEWLINE_Del\xc4\x8dnjakova star\xc5\xa1a se nista ukvarjala z glasbo, toda mama je bila odli\xc4\x8dna pevka. V sorodstvu je imel veliko stricev glasbenikov. Nasploh pa je Franc \xc5\xbee od malih nog rad poslu\xc5\xa1al glasbo, vse zvrsti, od klasi\xc4\x8dne pa je imel najraje Straussa._NEWLINE_Franc je za\xc4\x8del igrati diatoni\xc4\x8dno harmoniko pri 16. letih. O\xc4\x8de mu jo je priskrbel tako, da je prodal radijski sprejemnik in mu jo kupil._NEWLINE_Imel je t. i. absolutni posluh. Vse pesmi, ki jih je kje sli\xc5\xa1al, si je takoj zapomnil in jih znal zaigrati brez not, samo po posluhu. Bil je samouk._NEWLINE_V mladosti se je veliko ukvarjal s \xc5\xa1portom. Bil je eden najbolj obetavnih vratarjev pri NK Rudar iz Velenja, pri teku na 1000 metrov je dosegal zavidljive rezultate, pred poukom na obrtni \xc5\xa1oli je ve\xc4\x8dkrat tekel na dolge proge.\n_START_SECTION_\nGlasbena pot\n_START_PARAGRAPH_\nSvojo prvo slavo je do\xc5\xbeivel pri 14. letih, ko je zaigral na neki poroki v Socki pri Novi cerkvi, ko se je tamkaj\xc5\xa1nji godec utrudil. Pozneje je ve\xc4\x8dinoma igral na porokah. To je bilo od njegovega 14 do 17 leta._NEWLINE_V tem obdobju sta mu s svojim znanjem veliko pomagala Matija Kova\xc4\x8d in Avgust Mravljak. Kova\xc4\x8d je \xc5\xbeivel v \xc5\xa0vici in je znal harmoniko igrati precej druga\xc4\x8de kot ljudski muzikanti, nekoliko bolj odrezavo, po avstrijsko, medtem, ko je bil Mravljak ljudski muzikant, in se je prav tako u\xc4\x8dil pri Kova\xc4\x8du, marsikaj pa sta se z Francem nau\xc4\x8dila tudi skupaj. Kova\xc4\x8d je imel bogato glasbeno znanje, saj je v \xc5\xa0vici ve\xc4\x8d kot 20 let igral pri godbi._NEWLINE_Na javni radijski oddaji Poka\xc5\xbei, kaj zna\xc5\xa1 je leta 1964 kot solist dosegel prvo mesto. V oddaji Slovenski ansambli tekmujejo pa je prvo nagrado prav tako dobil njegov trio. V javni radijski oddaji Koncert iz na\xc5\xa1ih krajev je nastopil dvakrat._NEWLINE_Trio Franca Del\xc4\x8dnjaka se je v javnosti pojavil leta 1965. Veliko je igral na porokah, veselicah in na dru\xc5\xbeabnih ve\xc4\x8derih. Z njim sta igrala Franc Korotan\xc4\x8dnik, kontrabas, in Ivan Hriber\xc5\xa1ek, kitaro._NEWLINE_Po Del\xc4\x8dnjakovi smrti leta 1972 je Viki A\xc5\xa1i\xc4\x8d posnel \xc5\xa1e 2 pesmi, ki jih Del\xc4\x8dnjaku ni uspelo, in sicer Na martinovanju ter No\xc4\x8d pod Lokami. A\xc5\xa1i\xc4\x8d ju je posnel na svoji veliki plo\xc5\xa1\xc4\x8di Haloze son\xc4\x8dne (RTB, LP 1303).\n_START_SECTION_\nDelo\n_START_PARAGRAPH_\nFranc je bil zaposlen v Velenjskem rudniku, v mizarski delavnici (mizar je bil tudi njegov o\xc4\x8de). Delo mizarskega pomo\xc4\x8dnika ga ni posebno zanimalo, sicer pa so ga invalidsko upokojili tri leta pred njegovo smrtjo.\n_START_SECTION_\nPrezgodnja smrt\n_START_PARAGRAPH_\nPreden je v ponedeljek od\xc5\xa1el v bolni\xc5\xa1nico, je \xc4\x8dez vikend \xc5\xa1e igral. Verjetno pa je, da je ob igranju premalo pazil nase, pa tudi gore\xc4\x8d motorist je bil, a nikoli ni pretiraval s hitrostjo._NEWLINE_Del\xc4\x8dnjak je umrl za posledicami plju\xc4\x8dnice, ki je v mladosti ni popolnoma prebolel. Bolezen se mu je preselila na ledvice, verjetno tudi zaradi preve\xc4\x8d zau\xc5\xbeitih zdravil. Bolehal je cela tri leta. Umrl je 15. novembra 1969. Ni bil poro\xc4\x8den. Na njegov pogreb je pri\xc5\xa1lo veliko ljudi iz Slovenije in celo iz Zagreba. Pokopan je na pokopali\xc5\xa1\xc4\x8du v \xc5\xa0kalah pri Velenju._NEWLINE_Zmotno je mi\xc5\xa1ljenje, da je Del\xc4\x8dnjak umrl zaradi pija\xc4\x8de. Pija\xc4\x8di se ni vdajal, popil je toliko, kot vsak zmeren pivec.\n_START_SECTION_\nZanimivosti\n_START_PARAGRAPH_\nV \xc5\xa0kalah vsako leto v juliju v okviru Va\xc5\xa1ke olimpiade priredijo Memorial Franca Del\xc4\x8dnjaka, na katerem igra od 10 do 15 godcev samo njegove melodije oz. tiste, ki jih je posnel on.'